Številka: 0103-599/2014/2

Datum: 20.10.2014

Zadeva: Vračilo preveč vrnjenega zneska plač - sodna odločba

Spoštovani,

prejeli smo vaš dopis, v katerem navajate, da je javna uslužbenka na podlagi pravnomočne sodbe leta 2013 že vrnila preveč izplačane zneske plač za obdobje od 1.8.2008 do 30.4.2010 v skupni višini 2712,23 EUR z zakonskimi zamudnimi obrestmi v višini 780,84 EUR. Zanima vas, kakšen znesek vračila plače pripada javni uslužbenki in ali je upravičena tudi do vračila plačanih zakonskih zamudnih obresti. Navajate, da dolg javne uslužbenke za zadnjih deset mesecev znaša 1140,05 EUR. Dodatno ste v telefonskem razgovoru izpostavili vprašanje, ali je potrebno znesek preveč vrnjenih plač vrniti z zakonskimi zamudnimi obrestmi.

Določba tretjega odstavka 6. člena ZSPJS-S določa možnost zahtevati vračilo že vrnjenega zneska plač, ki presega znesek, ki je predmet vračila po noveli oziroma celotnega zneska v primeru podanega predloga in izpolnjenih pogojev za odpust dolga.

Z dopisom številka 0103-529/2014/1 z dne 8.9.2014, ki je tudi objavljeno na spletni strani Ministrstva za javno upravo, smo zavzeli stališče, da glede na to, da navedena določba ne ločuje, na kateri podlagi je bilo vračilo preveč izplačanih plač pred uveljavitvijo novele ZSPJS-S opravljeno, lahko javni uslužbenci oz. funkcionarji zahtevajo vračilo preveč vrnjenih zneskov plač tako v primeru, ko je bilo vračilo opravljeno na podlagi dogovora, kot tudi v primeru, ko je bilo vračilo opravljeno na podlagi sodne odločbe.

Določba tretjega odstavka 6. člena ZSPJS-S, ki veže vračilo preveč vrnjenih plač na pravočasno vloženo zahtevo javnega uslužbenca za vračilo zneska oziroma pravočasno vložen predlog za odpust dolga, predstavlja pravno podlago za vračilo preveč vrnjenih plač, ne pa tudi za vračilo plačanih zakonskih zamudnih obresti na podlagi sodne odločbe.

Iz navedenega izhaja, da je javna uslužbenka na podlagi pravočasno vložene zahteve upravičena do vračila zneska, ki presega znesek za obdobje desetih mesecev pred prenehanjem izplačevanja plače v nasprotju s predpisi, torej do vračila zneska, ki presega 1140,05 EUR, ne pa tudi do vračila plačanih zakonskih zamudnih obresti v višini 780,84 EUR. Obrazloženo velja pod predpostavko, da znesek 1140,05 EUR ne presega dvakratnika zakonito določene osnovne plače javne uslužbenke in da v konkretnem primeru niso izpolnjeni pogoji za odpust dolga.

V zvezi z vašim dodatnim vprašanjem, ali je potrebno znesek preveč vrnjenih plač vrniti z zakonskimi zamudnimi obrestmi, odgovarjamo, da glede na to, da tretji odstavek 6. člena ZSPJS-S, ne predvideva vračila razlike, ki presega višino zneska, ki je predmet vračila po noveli, z zakonskimi zamudnimi obrestmi, je javna uslužbenka upravičena do vračila razlike brez zakonskih zamudnih obresti.

S spoštovanjem,

**Mojca RAMŠAK PEŠEC**

**GENERALNA DIREKTORICA**

Poslano:

- naslov